Diari Oficial de la Generalitat Valenciana


Sumari del DOGV 7901, del 21-10-2016 (2016/8273)

RESOLUCIÓ de 18 d'octubre de 2016, del conseller d'Educació, Investigació Cultura i Esport, per la qual es convoquen subvencions destinades a materials educatius innovadors desenvolupats per entitats privades sense ànim de lucre de la Comunitat Valenciana en el curs escolar 2015-2016.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7901

Data del DOGV
:   21-10-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/8273


Data del document
:   18-10-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 18 d'octubre de 2016, del conseller d'Educació, Investigació Cultura i Esport, per la qual es convoquen subvencions destinades a materials educatius innovadors desenvolupats per entitats privades sense ànim de lucre de la Comunitat Valenciana en el curs escolar 2015-2016. [2016/8273]  
Mitjançant l'Ordre 60/2016, de 23 de setembre, de la Conselleria d'Educació, Investigació, Cultura i Esport, s'aproven les bases reguladores de les subvencions destinades a accions, programes i materials educatius desenvolupats per entitats privades sense ànim de lucre de la Comunitat Valenciana (DOCV 7883, 28.09.2016).  
D'acord amb aquestes bases, l'Administració educativa valenciana té com a objectiu promoure la creació de materials educatius relacionats amb la difusió d'aspectes innovadors d'acord amb l'article 121 de la Llei Orgànica 2/2006, que disposa que correspon a les administracions educatives contribuir al desenvolupament del currículum, afavorint l'elaboració de models oberts de programació docent i de materials didàctics que atenguen les diferents necessitats de l'alumnat i del professorat.  
En virtut del que s'ha exposat, de conformitat amb l'article 160.4.b de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, resolc:  
  
Primer. Objecte  
Convocar un concurs públic en règim de concurrència competitiva per a la concessió de subvencions dirigides a materials educatius innovadors desenvolupats durant el curs escolar 2015-2016 per entitats privades sense ànim de lucre de la Comunitat Valenciana, i aprovar els annexos I, II i III.  
  
Segon. Finançament  
1. Les quantitats concedides als materials seleccionats tindran com a finalitat ajudar a sufragar totalment o parcialment les despeses que genere la seua realització en els termes que disposa l'Ordre de bases 60/2016 i aquesta convocatòria.  
2. El finançament d'aquestes quantitats, destinades a entitats privades sense ànim de lucre amb caràcter de subvenció, s'abonarà a càrrec del capítol IV, de la línia de subvenció S8121000, del programa pressupostari 421.50, del pressupost de la Generalitat de l'any 2016, per un import global màxim de 12.500 ?.  
  
Tercer. Objectiu específic  
La present convocatòria té com a objectiu específic incentivar la creació de materials educatius innovadors que afavorisquen la vinculació entre l'educació formal i no formal i que potencien l'assoliment dels valors ètics i morals necessaris per a desenvolupar una ciutadania compromesa amb l'entorn.  
Els àmbits d'actuació dels materials podran ser, entre altres:  
- L'educació per a la salut  
- L'educació viària  
- L'educació civicotributària  
- La igualtat de gènere i la coeducació  
- La diversitat sexual, de gènere i familiar  
- L'educació per al desenvolupament i per una ciutadania global  
- La resolució pacífica de conflictes i la promoció de la convivència  
  
  
Quart. Requisits de les entitats beneficiàries  
1. Podran sol·licitar les subvencions les entitats privades sense ànim de lucre que tinguen entre els seus fins la realització d'actuacions educatives dins de l'àmbit territorial de la Comunitat Valenciana, i que complisquen els requisits següents:  
a) Estar legalment constituïdes i inscrites en el registre corresponent.  
b) No tindre ànim de lucre.  
c) Disposar d'una seu central o delegació permanent a la Comunitat Valenciana.  
Amb aquest efecte, es considerarà com a delegació permanent la presència física, amb domicili social en el territori de la Comunitat Valenciana, acreditada documentalment. En aquest cas, la delegació permanent assumirà la gestió del material finançat per la Generalitat, i es comprometrà a portar la gestió economicoadministrativa i la direcció del material des de la seua oficina de la Comunitat Valenciana.  
d) Tindre com a fins institucionals, recollits en els seus estatuts, la realització de materials educatius.  
e) Estar al corrent en el compliment de les obligacions tributàries i de la Seguretat Social en la forma establida reglamentàriament.  
  
f) No estar incurs en les prohibicions previstes en l'article 13 de la Llei 38/2003 General de Subvencions, que determina la prohibició per a obtindre la condició de beneficiari de subvencions, ressaltant especialment la de no ser deutor per reintegrament de subvencions.  
g) En cas d'haver sigut beneficiari d'ajudes subjectes al règim de minimis, que l'import total d'ajuda de minimis rebuda no supere l'import màxim total de 200.000 euros durant un període de tres exercicis fiscals, ni individualment ni com a resultat d'acumulació amb altres ajudes de minimis concedides al mateix beneficiari, conforme estableix el Reglament (UE) número 1407/2013 de la Comissió de 18 de desembre de 2013 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352, 24.12.2013).  
h) En cas d'haver sigut entitat beneficiària d'una ajuda subjecta al règim de minimis, que complisca la regla d'acumulació establida en l'article 5 de l'esmentat Reglament (UE) número 1407/2013.  
2. Només es podrà presentar una única sol·licitud per material educatiu desenvolupat i entitat.  
  
Cinqué. Característiques generals dels materials  
1. Els materials presentats hauran d'incloure, necessàriament, les característiques següents per tal de ser avaluats:  
1. Idoneïtat  
- Els materials incorporen continguts coherents amb els àmbits d'actuació i l'objecte definits a la convocatòria i estan relacionades amb l'activitat de l'entitat sol·licitant.  
2. Estratègia  
- Planificació i cronograma.  
3. Sostenibilitat  
- Els materials són viables econòmicament i tècnicament: s'especifiquen els recursos humans, materials i econòmics.  
4. Participació  
- Els materials posen en valor la participació.  
5. Avaluació  
- Els materials incorporen l'avaluació del seu desenvolupament, els resultats i l'impacte.  
  
Sisé. Apartats, format i altres especificacions  
Els materials hauran de contindre una guia didàctica on s'indicaran com a mínim els següents aspectes: objectius, temporització, destinataris i avaluació.  
Podrà presentar-se amb els formats, dissenys, nivells d'interactivitat i adaptabilitat que millor s'adapten als seus usuaris finals.  
  
Seté. Criteris de valoració  
L'avaluació dels materials es realitzarà a partir dels criteris de valoració establits a continuació i la seua ponderació serà la següent:  
  
a) Idoneïtat: 6 punts  
- Exposen la trajectòria i experiència de l'entitat en l'àmbit educatiu.  
- Defineixen els objectius dels materials, la naturalesa i el desenvolupament dels quals són coherents amb els objectius i àmbits d'actuació fixats per la convocatòria.  
- Els materials són coherents i estan relacionats amb la finalitat social de l'entitat sol·licitant.  
b) Estratègia: 1 punt  
- Presenten una justificació.  
- Presenten cronograma d'actuacions amb concreció de les tasques que corresponen al personal participant.  
c) Sostenibilitat: 2 punts  
- Presenten un pressupost adequat.  
- Especifiquen els recursos humans, materials i econòmics.  
d) Participació: 1 punt  
- Presenten una anàlisi del grau de col·laboració amb l'Administració educativa, els centres educatius de la seua àrea d'influència, comunitat o entorn.  
- Inclouen el nombre de beneficiaris i el col·lectiu al qual pertanyen (alumnat, professorat, famílies, altres agents del entorn, etc.).  
e) Inclusió: 12 punts  
- Promouen la igualtat d'oportunitats i accés, la integració i la inclusió educativa i social.  
f) Avaluació: 3 punts  
- Presenten concreció en els criteris d'avaluació, segons els objectius plantejats, i grau de consecució d'aquests.  
- Presenten autoavaluació del material i conclusions: indicadors i instruments.  
- Presenten evidències de repercussió en mitjans de comunicació.  
  
Huité. Termini i llocs de presentació  
1. Les sol·licituds es presentaran, en el model normalitzat que figura com a annex I, en el termini de 10 dies hàbils a comptar des de l'endemà de la publicació d'aquesta resolució en el Diari Oficial de la Generalitat Valenciana.  
2. Les sol·licituds i la documentació complementària que disposa el punt nové d'aquesta resolució es dirigiran a la Direcció General de Política Educativa i es presentaran preferentment en el Registre General de la Conselleria d'Educació, Investigació, Cultura i Esport, a l'avinguda de Campanar, número 32, 46849 València, o en els registres de les direccions territorials de la Conselleria d'Educació, Investigació, Cultura i Esport de:  
- Alacant: carrer Carratalà, 47, 03211 Alacant.  
- Castelló: avinguda del Mar 33, 12667, Castelló de la Plana  
- València: carrer Gregori Gea, 14, 46951 València  
També podran presentar-se en els llocs assenyalats en la Llei del Procediment Administratiu Comú de les Administracions Públiques.  
En cas d'enviament per correu certificat, la presentació de la sol·licitud en l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desplegament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la conselleria d'Educació, Investigació, Cultura i Esport siga datat i segellat abans de ser certificat.  
  
En cas que la sol·licitud no estiga datada i segellada per l'oficina de correus corresponent, es considerarà com a data vàlida de presentació aquella que aparega en l'entrada de registre de la Conselleria d- Educació, Investigació, Cultura i Esport.  
  
Nové. Sol·licituds i documentació  
Haurà de presentar-se la documentació que s'especifica:  
a) Sol·licitud, segons el model descrit en l'annex I, que s'obtindrà accedint a la pàgina web de la Conselleria d'Educació, Investigació, Cultura i Esport:  
http://www.cece.gva.es/eva/es/inno\_convocaproyectos.htm. La sol·licitud haurà d'estar firmada pel representant legal de l'entitat.  
b) Escriptura d'apoderament o poder de representació.  
c) Còpia autentificada o fotocòpia compulsada de la seua inscripció en el registre d'associacions o fundacions.  
d) Còpia autentificada o fotocòpia compulsada de l'acta fundacional i els estatuts.  
e) Respecte del compliment de les obligacions tributàries i de la Seguretat Social, s'acreditarà mitjançant declaració responsable de l'interessat, de conformitat amb l'annex I.  
f) Declaració responsable de no trobar-se sota cap de les prohibicions de l'article 13 de la Llei 38/2003, de 17 de novembre, General de Subvencions, de conformitat amb l'annex I.  
g) En cas que l'entitat tinga alguna exempció tributària s'ha d'acreditar la concessió efectiva de l'esmentada exempció.  
h) Declaració responsable d'ajudes de minimis segons annex I:  
- En cas d'haver sigut beneficiari d'ajudes subjectes al règim de minimis, declaració responsable que l'import total d'ajuda de minimi rebuda no supere l'import màxim total de 200.000 euros durant un període de tres exercicis fiscals, ni individualment ni com a resultat d'acumulació amb altres ajudes de minimis concedides al mateix beneficiari, segons estableix el Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352, 24.12.2013).  
- En cas d'haver sigut entitat beneficiària d'una ajuda subjecta al règim de minimis, declaració responsable del fet que compleix la regla d'acumulació establida en l'article 5 de l'esmentat Reglament (UE) número 1407/2013.  
j) Exemplar del material educatiu i guia didàctica, segons els requisits indicats en el punt sisé de la convocatòria.  
k) Model de fitxa de manteniment de tercers, annex III.  
  
Desé. Termini de resolució i notificació de la convocatòria  
D'acord amb la llei de procediment administratiu comú, el termini màxim per a resoldre la present sol·licitud és de sis mesos des de la data d'efectes de la corresponent convocatòria. Vençut el termini sense haver-se notificat cap resolució expressa, les persones interessades podran considerar desestimades les seues sol·licituds per silenci administratiu, segons s'estableix en l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat Valenciana.  
  
A l'efecte de notificacions i en compliment del que preveu la Llei del Procediment Administratiu Comú de les Administracions Públiques, la resolució provisional i la resolució definitiva de la convocatòria amb la relació dels materials seleccionats i els imports de les subvencions concedides es publicarà en la pàgina web de la Conselleria d'Educació, Investigació, Cultura i Esport. La relació definitiva també es publicarà en el Diari Oficial de la Generalitat Valenciana.  
  
La resolució provisional contindrà la relació d'entitats amb materials seleccionats, i s'indicarà la quantia econòmica proposada en concepte de subvenció i la relació d'entitats amb materials no seleccionats amb indicació dels motius.  
Es concedirà un termini de 10 dies hàbils, comptats a partir de l'endemà de la publicació de la relació provisional en la pàgina web, per a presentar, si escau, escrit de desistiment o al·legacions.  
Transcorregut el termini, comprovats els escrits de desistiment, estudiades i, si s'escau, ateses les al·legacions presentades, l'òrgan instructor del procediment elevarà la proposta definitiva al conseller d'Educació, Investigació, Cultura i Esport, que resoldrà sobre la convocatòria.  
La resolució de la convocatòria amb la relació dels materials seleccionats, l'especificació de la denominació de les entitats i les dotacions econòmiques corresponents, es publicaran a la pàgina web de la conselleria competent en matèria d'educació en l'apartat d'innovació educativa, http://www.cece.gva.es/eva/es/inno\_convocaproyectos.htm, i en el Diari Oficial de la Generalitat Valenciana.  
  
  
Onzé. Condicions i terminis de la justificació dels materials  
Les entitats beneficiaries percebran la subvenció atorgada després de la rendició del compte justificatiu simplificat, segons disposen els articles 69 i 75 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (BOE 176, 25.07.2006). Per a això, trametran al Servei d'Innovació i Qualitat, de la Direcció General de Política Educativa, abans del 30 de novembre de 2016, el compte justificatiu simplificat segons el model de l'annex II, que haurà d'incloure sota responsabilitat del declarant la següent documentació:  
- Una relació numerada de les despeses originades pel desenvolupament dels materials.  
- Factures i justificants de pagament de les despeses declarades, originals o fotocòpies compulsades, emeses i pagades amb anterioritat al 30 de novembre de 2016.  
- Quan els materials hagen sigut finançats amb les subvencions i amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'aquests fons al projecte subvencionat.  
Els documents justificatius a què fa referència aquest apartat podran presentar-se segons el que estableix la Llei del Procediment Administratiu Comú de les Administracions Públiques.  
  
Dotzé. Compatibilitat de les ajudes  
Les subvencions per al desenvolupament de materials educatius desenvolupats per entitats privades sense ànim de lucre de la Comunitat Valenciana regulades en aquesta convocatòria són compatibles amb qualsevol altra que per a la mateixa finalitat siguen convocades per qualsevol administració o entitat pública i privada.  
  
Tretzé. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà recórrer potestativament en reposició, o plantejar directament un recurs contenciós administratiu, en els terminis i davant dels òrgans que s'indica a continuació:  
a) El recurs de reposició haurà d'interposar-se davant del conseller d'Educació, Investigació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 18 d'octubre de 2016.- El conseller d'Educació, Investigació, Cultura i Esport: Vicent Marzà Ibáñez.